B4-0635/95

Ψήφισμα σχετικά με τον κανονισμό της Επιτροπής για την εφαρμογή του άρθρου 85, παράγραφο 3 της Συνθήκης σε ορισμένες κατηγορίες συμφωνιών διανομής και συντήρησης αυτοκινήτων

Το Ευρωπαϊκό Κοινοβούλιο,

- έχοντας υπόψη τον Κανονισμό (ΕΟΚ) αριθ. 123/85 της Επιτροπής της 12ης Δεκεμβρίου 1984 σχετικά με την εφαρμογή του άρθρου 85, παρ. 3 της Συνθήκης σε ορισμένες κατηγορίες συμφωνιών διανομής και συντήρησης αυτοκινήτων ((ΕΕ L 15 της 18.01.1985, σ. 16.)),

- έχοντας υπόψη τις προτάσεις της Επιτροπής για την ανανέωση του εν λόγω Κανονισμού,

- έχοντας υπόψη την απάντηση της Επιτροπής στην προφορική ερώτηση αριθ. Β4- 0340/95,

Α. λαμβάνοντας υπόψη ότι ο Κανονισμός (ΕΟΚ) της Επιτροπής αριθ. 123/85 της 12ης Δεκεμβρίου 1984 και η προτεινόμενη αντικατάστασή του προβλέπουν εξαιρέσεις κατά κατηγορίες από τους κοινούς κανόνες ανταγωνισμού κατ' αντιδιαστολή των άρθρων 85 και 86 της Συνθήκης ΕΚ για ορισμένες συμφωνίες διανομής και συντήρησης αυτοκινήτων,

Β. λαμβάνοντας υπόψη ότι στην πράξη αυτό σημαίνει ότι οι συμφωνίες για την προμήθεια αυτοκινήτων από τον κατασκευαστή στον προμηθευτή, και στη συνέχεια στον τελικό χρήστη, καθώς και για την προμήθεια ανταλλακτικών, δεν καλύπτονται από τους κανόνες για τον ελεύθερο ανταγωνισμό, οι οποίοι διέπουν άλλες πλευρές της εμπορικής ζωής εντός της Ένωσης,

Γ. λαμβάνοντας υπόψη ότι το Ευρωπαϊκό Κοινοβούλιο δεν έχει κληθεί να γνωμοδοτήσει επίσημα όσον αφορά την ανανέωση του Κανονισμού (ΕΟΚ) αριθ. 123/85 αλλά, με ψήφισμά του στις 24 Μαΐου 1984 σχετικά με την πρόταση για τις εξαιρέσεις κατά κατηγορίες συμφωνιών διανομής και συντήρησης αυτοκινήτων ((ΕΕ C 172 της 02.07.1984, σ. 181.)), ενέκρινε την πρόταση για εξαιρέσεις κατά κατηγορίες και ως εκ τούτου αισθάνεται την υποχρέωση να γνωστοποιήσει τη γνώμη του επίσης όσον αφορά την ανανέωση του κανονισμού,

Δ. λαμβάνοντας υπόψη ότι η Επιτροπή Οικονομικής, Νομισματικής και Βιομηχανικής Πολιτικής, ως μέρος της εξέτασης του εν λόγω θέματος, διεξήγαγε ακρόαση στην οποία προσκλήθηκαν διάφορα ενδιαφερόμενα μέρη να γνωστοποιήσουν τις γνώμες τους,

Ε. λαμβάνοντας υπόψη ότι είναι σημαντικό για όλους τους συμμετέχοντες στην αυτοκινητοβιομηχανία, για λόγους προβλέψεων και προγραμματισμού, να υπάρξει σαφήνεια όσον αφορά το μέλλον του συστήματος διανομής αυτοκινήτων,

1. θεωρεί ότι η κατασκευή και διανομή αυτοκινήτων είναι εξέχουσας σημασίας για την ευρωπαϊκή οικονομία, από την άποψη της δημιουργίας θέσεων απασχόλησης, καθώς και της αύξησης της κινητικότητας της κοινωνίας και της ανόδου του βιοτικού επιπέδου[semigr ]

2. πιστεύει ότι ο δυναμικός ανταγωνισμός μεταξύ των προμηθευτών παγίων αγαθών, όπως τα αυτοκίνητα, είναι προς όφελος του καταναλωτή[semigr ] εκτιμά ότι η αυστηρή εφαρμογή των άρθρων 85 και 86 της Συνθήκης ΕΚ αποτελεί την καλύτερη εγγύηση του ελεύθερου και θεμιτού ανταγωνισμού[semigr ]

3. επισημαίνει ότι πολλοί από τους λόγους για την ύπαρξη του τρέχοντος συστήματος διανομής χρονολογούνται άνω της πεντηκονταετίας και έχουν πάψει σε μεγάλο βαθμό να υφίστανται (οι αγοραστές ενημερώνονται πλέον πολύ καλύτερα όσον αφορά την αγορά αυτοκινήτων[semigr ] τα αυτοκίνητα είναι πολύ πιο αξιόπιστα), χωρίς να έχει αλλάξει το ίδιο το σύστημα[semigr ]

4. θεωρεί ότι το παρόν σύστημα διανομής έχει δημιουργήσει συνθήκες που επιτρέπουν τον ανταγωνισμό στη λιανική αγορά αυτοκινήτου, αλλά ότι μπορούν να γίνουν ακόμη ορισμένες βελτιώσεις που θα οδηγήσουν σε περαιτέρω αύξηση του ανταγωνισμού μεταξύ τύπων αυτοκινήτων και μεταξύ εμπορικών επιχειρήσεων, υπό τον όρο ότι θα προστατεύονται τα συμφέροντα των καταναλωτών[semigr ]

5. πιστεύει ότι οι διαφορές των φορολογικών συστημάτων και οι διακυμάνσεις των συναλλαγματικών ισοτιμιών συμβάλλουν στις στρεβλώσεις της αγοράς[semigr ] πιστεύει επίσης ότι το παρόν σύστημα διανομής ενθαρρύνει την επιδότηση ορισμένων εθνικών αγορών από άλλες όπου οι τιμές αυτοκινήτων, λόγω ειδικών φορολογικών συστημάτων ή περιστάσεις ειδικών συναλλαγματικών ισοτιμιών, κρατούνται με τεχνητό τρόπο χαμηλές[semigr ] επισημαίνει στο πλαίσιο αυτό ότι υφίστανται σημαντικές διαφορές στις προ φόρων τιμές ταυτόσημων μοντέλων ακόμα και μεταξύ χωρών όπου δεν παρατηρήθηκαν μεγάλες διακυμάνσεις στις συναλλαγματικές ισοτιμίες[semigr ]

6. θεωρεί το παρόν σύστημα ότι είναι άδικο και για τον μεμονωμένο αγοραστή αυτοκινήτων, ο οποίος επιδοτεί, με την καταβολή υψηλότερης τιμής, μεγάλους αγοραστές «στόλων αυτοκινήτων», οι οποίοι διαπραγματεύονται ειδικές συνθήκες αγοράς απ´ ευθείας από τον κατασκευαστή[semigr ]

7. υιοθετεί τις προτεινόμενες από την Επιτροπή αλλαγές στον κανονισμό περί εξαιρέσεων κατά κατηγορίες και την επέκτασή του για περαιτέρω δέκα έτη, με την προϋπόθεση ότι θα συμπεριληφθεί διάταξη ότι η Επιτροπή θα προβεί σε αναθεώρηση μετά τα πρώτα πέντε έτη[semigr ]

8. καλεί την Επιτροπή να επιτρέψει στους εμπόρους αυτοκινήτων να πωλούν αυτοκίνητα ανταγωνιστικών εταιρειών υπό τον όρο ότι αυτό θα γίνεται σε διαφορετικούς χώρους, που θα λειτουργούν υπό διαφορετική διεύθυνση και υπό διαφορετική νομική υπόσταση[semigr ] ζητεί να επιτρέπεται στους εμπόρους να πωλούν διάφορα μοντέλα στον ίδιο χώρο εάν αυτά ανήκουν σε εταιρείες του ιδίου βιομηχανικού συγκροτήματος[semigr ]

9. καλεί την Επιτροπή να εξασφαλίσει ότι η αγορά για την παροχή αυθεντικών ανταλλακτικών για αυτοκίνητα, που σήμερα υπόκεινται στην αυτή εξαίρεση από τους κανόνες του ανταγωνισμού, θα απελευθερωθεί ταυτόχρονα με την αγορά αυτοκινήτων[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.